Verwagtings kan ’n mens maak of breek, of dit nou verwagtings in die huwelik, die gemeenskap of jou werksomgewing is.
Wat ander van jou verwag, het ’n onontwykbare impak op jou ervaring van jouself en jou menswees. Nóg dieper: Wat jy van jouself verwag, het ’n bepalende impak op wat jy van jouself dink en die manier waarop jy aan jou lewe gestalte gee.
Dit is nie vir predikante anders nie. Die verwagtings van gemeentelede en kollegas, die verwagtings van familie en gesinslede sowel as die verwagtings van die kerkverband en die gemeenskap, speel ’n integrale rol in predikante se ervaring van hulle rol en bediening.
Hierdie Kruisgewys gee ’n paar perspektiewe op die lewe en bediening van predikante in die lig van al dié verwagtings.
Die doelstelling van Kruisgewys is om die jongste teologiese denke oor kerk- en gemeentewees op ’n bevatlike wyse aan besige gemeenteleiers oor te dra.
Bybel-Media is die uitgewer van Kruisgewys en versprei dit minstens vier keer per jaar gratis as ’n diens aan gemeentes, ooreenkomstig die leuse “Vennoot in geloof en bediening”. Die tydskrif is ’n gesamentlike aksie met die Gemeentedienstenetwerk (GDN).
Kruisgewys word gestuur aan leraars van die Gereformeerde Kerke in Suid-Afrika, die Nederduitsch Hervormde Kerk, die NG Kerk, die Afrikaanse gemeentes van die VGKSA en die Christelike Gereformeerde Kerk.
Die koerant van die Nuwe Hart-beweging wat probeer om nuwe waardes in Suid-Afrika te bevorder, verskyn in die toekomstig as ’n bylae tot die kerkkoerant Kerkbode. Diegene wat nie laasgenoemde koerant ontvang nie, ontvang die koerant van die Nuwe Hart-beweging as ’n abba-produk tot Kruisgewys. Dit is ’n poging om verantwoordelik met Koninkryksreserwes om te gaan in die lig van die geweldige hoë koste van posgeld.
Gister en vandag is nie dieselfde nie. Die wêreld, insluitend die kerklike wêreld van 10 en 15 jaar gelede, verskil ingrypend van vandag s’n. Dit sal môre ook wéér anders lyk.
Die rol en taak van die leierskap van ’n gemeente, spesifiek van die predikant, word voortdurend uitgedaag en oor geskryf.
Vandat ek kan onthou, was ons dominee iemand van wie daar met respek gepraat is en wat ’n baie sterk invloed in ons gemeenskap gehad het. Duidelik het Dominee se mening getel. Wat hy gesê het (altyd ’n hy!), was gewoonlik aanvaar as reg en waar.
Aan die ander kant open só ’n aanpak ook die moontlikheid dat almal wat dit lees, hulle eie inkleding van die biografiese perspektiewe kan maak. En dalk is die verwagtings wat ons as dominees ervaar – méér as wat ons miskien sal wil toegee – eintlik maar spieëls wat aan ons eie herinneringe hang. Dalk het ons in die verwoording van ons eie verwagtings eerder met onsself as met die verwagtings van ander te make.